Anastasiya Daşkeviç

Anastasiya Vladimirovna Daşkeviç (qızlıq soyadı Polojanko, ; ) — Belarus müxalifətçisi və söz azadlığı fəalı. O, 14 yaşında qoşulduğu müxalif Belarus gənclər hərəkatının fəalı olub. 2011-ci ildən söz azadlığı və demokratiya uğrunda mübarzə aparan Gənc Cəbhənin () sədr müavinidir. Anastasiya Daşkeviç təhdidlərə, təqiblərə və həbslərə baxmayaraq Belarusda azadlıq və insan haqlarını müdafiə edib.
 Həyatı 
Anastasiya Daşkeviç (anadan olanda Polojanko) 2 avqust 1990-cı ildə minskdə ziyallı ailəsində anadan olub. Onun atası Vladimir Polojanko mühəndis, anası Lyudmila müəllimdir. anastasiya gənc yaşlarından ictimai fəallığı ilə seçilib. O, hələ yeniyetmə olarkən müxalifətçi və söz azadlığı fəalı kimi ad çıxarıb. Anastasiya Daşkeviç 14 yaşında müxalif Belarus gənclər hərəkatının aparıcı üzvlərindən birinə çevrilib. 2011-ci ildən Belarus ictimai təşkilatı olan Gənc Cəbhənin () sədr müavini seçilib. Anastasiya Belarusda keçirilən onlarla demokratiya, azadlıq və insan haqlarını müdafiə edən tədbirlərin iştirakçısı və təşkilatçısı olub. Buna görə dəfələrlə təhdidlərə, təqiblərə, həbslərə və pul cəzalarına məruz qalıb. Onun Belarus hökumətinə külli miqdarda borcu var. Anastasiya Daşkeviç onlarla etiraz aksiyasında iştirakına görə hökumətə borclu olduğu cərimələrin ümumi məbləği bir neçə min dollar təşkil edir. 

Anastasiya Daşkeviç 2011-ci ildə o, Beynəlxalq Cəsarətli Qadınlar Mükafatını alıb. Lakin istintaq altında olduğuna görə Anastasiya mərasimdə iştirak edə bilməyib. O, mükafat aldıqdan iki ay sonra şərti cəza ilə bir il müddətinə azadlıqdan məhrum edilib. Qeyd edk ki, Anastasiya Daşkeviç mükafatı alan ilk belaruslu olub.

2011-ci ilin sentyabrında Anastasiya Daşkeviç digər "Gənc Cəbhə" təşkilatının fəalı Dmitri Daşkeviçlə nişanlanıb. Onlar 2012-ci il dekabrın 26-da o vaxtı rəsmən soyadı Polojanko olan Anastasiya onu Qrodno həbsxanasında ziyarət edərkən rəsmi nigaha daxil olublar. O, vaxtdan Anastasiya qızlıq soyadı olan Polojankonu Daşkeviçə dəyişib.

2022-ci il iyulun 14-də 2020-ci ildə Belarus Prezident seçkilərinin ilkin nəticələrinin açıqlanmasından sonra başlayan  etirazlarda iştirak etdiklərinə görə Anastasiya və Dmitri Daşkeviç müvafiq olaraq üç il “ev dustaqlığı” və bir il yarım həbs cəzasına məhkum ediliblər. qeyd edək ki, məhkəməyə bir ay qalmış Anastasiya dördüncü övladını dünyaya gətirib. Prokuror ər-arvad üçün 1,5 il həbs istəyib. Prokurorun tələb etdiyi şərtlər cütlük üçün güclü zərbə olub. Bu qərar Belarus cəmiyyətinin qəzəbinə gətirib çıxardı. Nəticədə hakim Anastasiya Daşkeviçi 3 il “ev dustaqlığı” ilə cəzalandırıb.

 Şəxsi həyatı 
Anastasiya Daşkeviç "Gənc Cəbhə" təşkilatının fəalı Dmitri Daşkeviçlə evlidir. Onların dörd övladı var. Dindardır (Pravoslav) və partiyasızdır.

 Mükafatları 
 2011-ci il, Beynəlxalq Cəsarətli Qadınlar Mükafatı qalibi;
 2019- cu il, Vətəndaş Cəmiyyəti Çempionları mükafatı.

 İstinadlar 

 Xarici keçidlər 
 https://news.tut.by/society/328160.html 
 http://www.svaboda.org/a/211/1/2312943.html
 http://spring96.org/be/news/57366
 http://www.ciwr.org/article/2011/01/15_spring.html